এরপর একই আদালতে উত্তরা থানায় গত মার্চ মাসে দায়ের হওয়া রাষ্ট্রদ্রোহ মামলায় তদন্ত কর্মকর্তা অভিযুক্তদের জিজ্ঞাসাবাদের জন্য ১০ দিনের রিমান্ডের আবেদন করেন। রাষ্ট্রদ্রোহ মামলার বাদী উত্তরা থানার এসআই সেলিম হোসেন রিমান্ড আবেদনে আদালতকে জানান, গ্রেফতারকৃত জামায়াতে ইসলামীর আমীর মাওলানা মতিউর রহমান নিজামী, সেক্রেটারি জেনারেল আলী আহসান মুহাম্মদ মুজাহিদ, নায়েবে আমীর মাওলানা দেলাওয়ার হোসাইন সাঈদী চলতি বছরের ১২ ফেব্রুয়ারি উত্তরার ১৪ নম্বর সেক্টরের ১৮ নম্বর সড়কে ৪৫ নম্বর বাসায় বসে রাষ্ট্রের ভাবমূর্তি ক্ষুণ্ন  করাসহ দেশে বিশৃংখলা সৃষ্টি এবং নির্বাচিত সরকারকে উৎখাত করে দেশের গণতন্ত্রকে নস্যাৎ করার ষড়যন্ত্র করেন। তাদের কর্মীদের তারা এ ব্যাপারে পরামর্শ ও নির্দেশনা দেন। পরিকল্পিতভাবে বাংলাদেশের অভ্যন্তরীণ নিরাপত্তার বিঘ্ন ঘটানোর চেষ্টা করে। রিমান্ড আবেদনে জানানো হয়, এর আগে গ্রেফতারকৃত আসামিরা চলতি বছরের ৭ ফেব্রুয়ারি রাজশাহী সফরকালে রাজশাহী বিশ্ববিদ্যালয়ের শিবির কর্মীদের নিয়ে একটি গোপন বৈঠক করেন। ওই বৈঠকে আধিপত্য বজায় রাখতে বিশ্ববিদ্যালয়ে হামলা চালানোর সময় সর্ব্তাক সহায়তা প্রদানের আশ্বাস দেয়া হয়। এর এক দিন পরই ৮  ফেব্রুয়ারি রাজশাহী বিশ্ববিদ্যালয়ে সহিংস ঘটনা ঘটে। তাদের নির্দেশে রাজশাহী বিশ্ববিদ্যালয়ের এসএম হলে শিবির ক্যাডাররা ছাত্রলীগ কর্মীদের ওপর হামলা চালায়। এসময় তারা ছাত্রলীগ কর্মী ফারুককে নৃশংসভাবে হত্যা করে লাশ ম্যানহোলে ফেলে দেয়। চাঞ্চল্যকর ওই মামলায় ইতিমধ্যেই গ্রেফতারকৃত এজাহারনামীয় আসামিরা আদালতে স্বীকারোক্তিমূলক জবানবন্দি দিয়েছে। আবেদনে বলা হয়, উত্তরার ১৪ নম্বর সেক্টরের ১৮ নম্বর রোডের ৪৫ নম্বর বাসায় অভিযুক্তদের নির্দেশে অন্য আসামিরা রাষ্ট্রবিরোধী বৈঠকে বসে ষড়যন্ত্র করে। তাই ওই বৈঠকের কারণ ও সহযোগীদের বিষয়ে জানার  জন্য তাদের রিমান্ডে নিয়ে জিজ্ঞাসাবাদ করা প্রয়োজন। হাকিম ইসমাইল হোসেন উভয় পক্ষের শুনানি শেষে ৩ দিনের রিমান্ড মঞ্জুর করেন। এরপর একই এজলাসে বসেন হাকিম এসকে তোফায়েল হাসান। সেখানে প্রথম ধর্মীয় অনুভূতিতে আঘাত দেয়ার ঘটনায় তরিকত ফেডারেশন সভাপতি রেজাউল ইসলাম চাঁদপুরীর মামলায় আইনজীবীরা অভিযুক্তদের জন্য জামিন চান। তারা বলেন, মামলার ধারাগুলো যেহেতু জামিনযোগ্য তাই অভিযুক্তরা জামিন পেতে হকদার। হাকিম আবেদন মঞ্জুর করে তাদের ৫০ হাজার টাকার মুচলেকায় জামিন দেন। একই হাকিমের কাছে গত রোববার হরতালের আগের রাতে রমনা এলাকায় গাড়ি  ভাংচুর ও পোড়ানোর ঘটনায় দায়ের হওয়া মামলায় অভিযুক্তদের জিজ্ঞাসাবাদের জন্য ৭ দিনের রিমান্ডের আবেদন করা হয়। আদালত উভয় পক্ষের শুনানি শেষে ৪ দিনের রিমান্ড মঞ্জুর করেন। এদিকে আদালতে শুনানির সময় বারবার রাষ্ট্রপক্ষ ও অভিযুক্তদের আইনজীবীরা বিবাদে জড়িয়ে পড়েন এবং হট্টগোলের সৃষ্টি হয়।